Strætó skoðar að leyfa gæludýr í vögnunum Gæludýr eru bönnuð í strætisvögnum eins og sakir standa hér á landi en leyfð í strætisvögnum nágrannalanda okkar . vísir / ernir Stjórn Strætó er með til skoðunar að leyfa gæludýr í strætisvögnum . „ Okkur langar virkilega að fara að skoða það að gæludýr verði leyfð í Strætó í bandi eða búri og fara í tilraunverkefni með það , “ segir Sverrir Óskarsson , fulltrúi Kópavogs í stjórn Strætó . „ Við erum að hvetja fólk til bíllauss lífsstíls og nota almenningssamgöngur en þá verðum við náttúrulega líka að leyfa að fara með dýrin í heimsókn til annarra eða fara með dýrin til dýralæknis . Við getum ekki sagt bíllaus lífsstíll og svo sagt enginn í strætó nema manneskjur , “ segir Sverrir . Sverrir Óskarsson segir það stangast á við hugmyndir um bíllausan lífsstíl að banna gæludýr í strætó . fréttablaðið / anton „ Þetta er gert alls staðar annars staðar og við höfum velt fyrir okkur af hverju við erum eitthvað öðruvísi , “ segir Jóhannes Rúnarsson , framkvæmdastjóri Strætó . Jóhannes á von á því að málið verði tekið fyrir á stjórnarfundi í haust og ákvörðun tekin í framhaldi af því . Stjórn Strætó hefur látið vinna skýrslu um málið þar sem álit var fengið frá helstu hagsmunaðilum . „ Við vildum skoða þetta mál til þess að hafa upplýsingar um hvernig þetta væri gert og hvaða sjónarmið væru með á móti , “ segir Jóhannes . Jóhannes segir margoft hafa verið ýtt á Strætó að leyfa gæludýr í strætisvögnum . „ Það er til Facebook-síða sem heitir Hundar í strætó . Þetta hefur mikið verið í umræðunni í gegnum tíðina og sitt sýnist hverjum , “ segir hann . Á síðasta ári fór fram undirskriftasöfnun þar sem hvatt var til að leyfa gæludýr í strætó þar sem söfnuðust ríflega fjögur þúsund undirskriftir . Hundurinn Vaskur bíður með eiganda sínum eftir strætó á Bústaðaveginum . Nú gæti biðin farið að styttast fyrir Vask . vísir / hanna Sverrir bendir á að reglugerð um hollustuhætti banni flutning dýra í almennum farþegarýmum samgöngutækja að undanskildum hjálparhundum . Því þurfi væntanlega að gera breytingar á reglugerðinni eða veita undanþágu frá henni til þess að hægt sé að hleypa gæludýrum í strætó . Sverrir tók málið upp á bæjarstjórnarfundi hjá Kópavogsbæ þar sem hann situr sem bæjarfulltrúi Bjartrar framtíðar . „ Mér heyrist bæjarstjórn Kópavogs vera mjög jákvæð , “ segir hann . Einnig hafi stjórnarmenn í Strætó tekið jákvætt í hugmyndina þó engin ákvörðun hafi verið tekin . Fréttin birtist fyrst í Fréttablaðinu 4. júlí Athugið .